Talous- ja sosiaalikomitean lausunto aiheesta "Ehdotus: Euroopan parlamentin ja neuvoston direktiivi tiettyjen vaarallisten aineiden ja valmisteiden markkinoille saattamisen ja käytön rajoituksia koskevien jäsenvaltioiden lakien, asetusten ja hallinnollisten määräysten lähentämisestä annetun neuvoston direktiivin 76/769/ETY muuttamisesta kahdennenkymmenennenviidennen kerran (syöpää tai perimän muutoksia aiheuttaviksi tai lisääntymiselle vaarallisiksi luokiteltavat aineet - c/m/r)"

(KOM(2002) 70 lopullinen - 2002/0040 COD)

(2002/C 221/03)

Euroopan unionin neuvosto päätti 28. helmikuuta 2002 Euroopan yhteisön perustamissopimuksen 95 artiklan nojalla pyytää talous- ja sosiaalikomitean lausunnon edellä mainitusta ehdotuksesta.

Asian valmistelusta vastannut "yhtenäismarkkinat, tuotanto ja kulutus" -jaosto antoi lausuntonsa 8. toukokuuta 2002. Esittelijä oli Sergio Colombo.

Talous- ja sosiaalikomitea hyväksyi yksimielisesti 29. ja 30. toukokuuta 2002 pitämässään 391. täysistunnossa (toukokuun 29. päivän kokouksessa) seuraavan lausunnon.

1. Johdanto

1.1. Käsiteltävänä oleva direktiiviehdotus on viimeisin direktiivin 76/769/ETY liitteen I kohtiin 29, 30 ja 31 määräajoin tehtävistä tarkistuksista. Kyseisellä direktiivillä kielletään tiettyjen vaarallisten aineiden luetteloon lisättyjen aineiden markkinoille saattaminen, koska ne tiedetään syöpää tai perimän muutoksia aiheuttaviksi tai lisääntymiselle vaarallisiksi.

1.2. Direktiivin 94/60/EY mukaisesti komission on esitettävä Euroopan parlamentille ja neuvostolle ehdotus luetteloon lisättäviksi aineiksi viimeistään kuuden kuukauden kuluttua siitä, kun kyseisillä aineilla on todettu uusimman tieteellisen tiedon valossa olevan edellä mainittuja kielteisiä ominaisuuksia. Ehdotuksen tavoitteena on varmistaa ihmisten terveyden entistä parempi suojelu ja luoda suotuisat olot sisämarkkinoiden asianmukaiselle toiminnalle.

1.3. Aikaisempien tarkistusten yhteydessä komitea on antanut asiasta lausunnot - viimeisimmän aiheesta "Vaaralliset aineet c/m/r(1)" -, joihin komitea viittaa kommentoidessaan määräajoin tapahtuvia tarkistuksia koskevien lopullisten päätösten yksityiskohtaista soveltamista.

1.4. On painotettava, että komission mukaan kyseinen muutosmenettely eli direktiivin jatkuva ja määräajoin tapahtuva mukauttaminen on ainoa mahdollinen voimassa olevan lainsäädännön mukainen toimintatapa.

2. Komission ehdotus

2.1. Komission ehdotuksessa esitetään direktiivin 76/769/ETY ja erityisesti sen liitteessä I olevan lisäyksen kohtien 29, 30 ja 31 mukauttamista lisäämällä siihen viimeisimmän käytettävissä olevan tiedon perusteella seuraavat aineet:

- 2 syöpää aiheuttavaksi, ryhmään 1 kuuluvaksi luokiteltua ainetta,

- 19 syöpää aiheuttavaksi, ryhmään 2 kuuluvaksi luokiteltua ainetta,

- 5 perimän muutoksia aiheuttavaksi, ryhmään 2 kuuluvaksi luokiteltua ainetta,

- 1 lisääntymiselle vaarallinen, ryhmään 1 kuuluvaksi luokiteltu aine ja

- 16 lisääntymiselle vaaralliseksi, ryhmään 2 kuuluvaksi luokiteltua ainetta.

3. Yleistä

3.1. Komitea pitää myönteisenä sitä, että komissio on direktiivien 94/60/EY (tiettyjen vaarallisten aineiden ja valmisteiden markkinoille saattamisen ja käytön rajoittaminen) ja 67/548/ETY (vaarallisten aineiden luokitusta, pakkaamista ja merkintöjä koskevien lakien, asetusten ja hallinnollisten määräysten lähentäminen) säännösten mukaisesti tehnyt Euroopan parlamentille ja neuvostolle ehdotuksia uusien (ryhmään 1 tai 2 kuuluvien) c/m/r-aineiden lisäämisestä säädetyssä kuuden kuukauden määräajassa.

3.2. Komitea pitää ehdotusta lisätä kohdassa 2.1 mainitut aineet direktiivin 76/769/ETY liitteessä I olevan lisäyksen kohtiin 29, 30 ja 31 myönteisenä ja välttämättömänä sekä syövän vastaisen taistelun että sisämarkkinoiden toiminnan turvaamisen kannalta.

3.3. Komitean arvio perustuu tällä hetkellä käytettävissä oleviin kyseisiä aineita koskeviin tieteellisiin tietoihin, ja siinä on otettu huomioon näiden aineiden vähäinen taloudellinen tai työllisyyteen liittyvä merkitys. Lisäksi kyseisiä aineita käytetään nykyään rajallisesti, koska yrityksille on hyvissä ajoin ilmoitettu niiden korvaamisesta.

3.4. Komitea korostaa ehdotuksen merkitystä, koska sillä ei pyritä ainoastaan luomaan yhteisiä sääntöjä syöpää ja perimän muutoksia aiheuttavien tai lisääntymiselle vaarallisiksi luokiteltujen aineiden käytölle vaan myös vahvistamaan Euroopan unionin strategiaa luoda koordinoituja politiikkoja, joilla tähdätään Euroopan kansalaisten elinolojen tinkimättömään puolustamiseen ja parantamiseen.

3.5. Syövän vastaisen taistelun osalta komitea painottaa - kuten se painotti voimakkaasti jo kansanterveyden alan syöväntorjunnan toimintaohjelman hyväksymistä koskevassa lausunnossaan(2) -, että syövän aiheuttamat kuolemantapaukset ovat lisääntyneet viime vuosikymmeninä väestön vanhetessa jatkuvasti.

3.6. Uusimpien tietojen mukaan EU:ssa todetaan vuosittain 1,5 miljoonaa uutta syöpätapausta, ja syöpään kuolee joka vuosi lähes miljoona ihmistä. Syöpäkuolemat ovat yhä tiiviimmin yhteydessä ihmisten elinoloihin ja -tapoihin. Komitea korostaa, että on toteutettava myönteisiä toimia, joiden avulla ja myös tiedotuskampanjoja hyödyntäen elintapoja voidaan muuttaa jo kouluiästä lähtien.

4. Päätelmät

4.1. Tämän nyky-yhteiskuntaa koettelevan vitsauksen voittamiseksi komitea antaa tukensa käsiteltävänä olevalle ehdotukselle. Koska nykyään ongelmiin puututaan usein liian myöhään komitea korostaa tarvetta siirtyä seuraavaan vaiheeseen, joka on komission aiheesta "Tulevaa kemikaalipolitiikkaa koskeva strategia" julkaisemassa valkoisessa kirjassa(3) ehdotettujen alan kokonaisvaltaista uudelleenarviointia koskevien ohjelmien toteuttaminen. Kyseisissä ohjelmissa tutkitaan aluksi 30000 kemikaalia, ja ohjelmien täytäntöönpano merkitsee huomattavaa laadullista parannusta EU:ssa tapahtuvaan kemikaalien tuotantoon, markkinoille saattamiseen ja käyttöön.

4.2. Komitea kehottaa siksi kiirehtimään uuden ohjelman toteuttamista, jotta siirtyminen nykyisestä, luonteeltaan defensiivisestä strategiasta ennaltaehkäisyn perusperiaatteeseen pohjautuvaan strategiaan helpottuisi, kuten myös valkoisessa kirjassa ehdotetut toteuttamisohjelmat edellyttävät.

Bryssel, 29. toukokuuta 2002.

Talous- ja sosiaalikomitean

puheenjohtaja

Göke Frerichs

(1) EYVL C 311, 7.11.2001.

(2) EYVL C 393, 31.12.1994 (suomenkielistä toisintoa ei saatavissa).

(3) KOM(2001) 88 lopullinen.